Source: https://domov.sme.sk/c/2901705/sud-nemohol-sprisnit-trest-opitemu-vodicovi-lebo-prokurator-nepodal-odvolanie.html
Timestamp: 2017-02-24 06:29:53+00:00
Document Index: 1220407

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ', 'súd ', 'Súd ']

Súd nemohol sprísniť trest opitému vodičovi, lebo prokurátor nepodal odvolanie - domov.sme.sk
Zobraziť všetky sekcie Súd nemohol sprísniť trest opitému vodičovi, lebo prokurátor nepodal odvolanie
Trenčín 18. septembra (TASR) - Krajský súd v Trenčíne dnes potvrdil rozsudok pre vodiča, ktorý opitý havaroval, hoci sa senátu trest zdal príliš mierny. 18. sep 2006 o 16:51 TASR
Písmo:A-|A+0Predseda odvolacieho senátu Stanislav Hajiček povedal, že trest nemohli sprísniť, lebo proti rozsudku okresného súdu sa odvolal iba obžalovaný, ale nie prokurátor. Za nehodu z roku 1999, pri ktorej utrpeli vážne zranenia traja ľudia, uložil okresný súd Ramonovi Olahovi z Trenčína trest 10 mesiacov podmienečne s odkladom na jeden rok a tri roky zákazu šoférovania. "Trest sa nám javí príliš mierny. Keďže nebolo odvolanie prokurátora, nemohli sme to napraviť," povedal Hajiček. Vodič podľa neho spôsobil skutočne vážne zranenia s trvalými následkami. Nehoda sa stala v apríli 1999 večer na Električnej ulici v Trenčíne. Ramon Olah s 1,4 promile alkoholu šoféroval vozidlo Wartburg, na mokrej vozovke dostal šmyk, prešiel do protismeru a zrazil sa so Škodou 120. Olaha okresný súd odsúdil za túto nehodu štyrikrát. Najprv ho uznal vinným trestným rozkazom, proti ktorému sa odvolal. V roku 2000 ho odsúdili na podmienečný trest, v roku 2001 ho okresný súd oslobodil a v roku 2005 dostal opäť podmienku. Okresný prokurátor Milan Marko pre TASR povedal, že v roku 2005 okresný súd rozhodol v súlade s návrhom prokuratúry, a preto odvolanie nepodali. "Nepodmienečný trest sa tam nepožadoval, lebo už uplynul dosť dlhý čas od spáchania činu a ten človek žil riadnym bezúhonným spôsobom života," povedal prokurátor. Olah nesúhlasil s podmienečným trestom a na dnešnom pojednávaní žiadal, aby súd rozsudok zrušil. Tvrdil, že nehodu nezavinil. Šmyk vraj dostal preto, lebo sa pred neho náhle zaradilo nejaké auto a musel prudko brzdiť. Súd tejto verzii neuveril a jeho odvolanie zamietol.
Poškodení na dnešné pojednávanie neprišli. Súdu napísali, že pri nehode utrpeli vážne zranenia, ktoré im zanechali trvalé následky. "Pohybujem sa do dnešného dňa len s pomocou francúzskych barlí. Mám silné bolesti," uviedla žena, ktorá sa viezla v škodovke. Rozsudok je právoplatný. Nechajte si posielať ranný prehľad najdôležitejších správ e-mailom